Dr. sc. Aleksandar Danilovski

*Chief Scientific Officer (CSO), Senior Vice President, Global Research and Development and Global Regulatory Affairs, Xellia Pharmaceuticals, Copenhagen, Denmark*

E-mail: aleksandar.danilovski@xellia.com

Rođen 1974. u Rijeci, a diplomirao na inženjerskom smjeru Kemijskog odsjeka Prirodoslovno matematičkog fakulteta Sveučilišta u Zagrebu 1997., te 2001. doktorirao na istom fakultetu u suradnji s Odjelom za biokemiju, Sveučilišta u Cambridgeu, Velika Britanija.

Karijeru u industriji započinje 1994. u Istraživačkom institutu PLIVE, kao student, na području istraživanja novih antibiotika. 1999. kreće na svoj 20 godišnji menadžerski put i to kao voditelj zajedničkog projekta PLIVE i američke biotehnološke start-up tvrtke. Od 1999. pa do 2008. obnaša mnogobrojne visoke menadžerske pozicije, zaključno s položajem potpredsjednika Europskog istraživanja i razvoja Grupe Barr Pharmaceuticals (SAD), te člana Uprave tvrtke PLIVE Hrvatska d.o.o.

Početkom 2009. s obitelji seli u Dansku i preuzima položaj višeg potpredsjednika Uprave XELLIA Pharmaceuticals Grupe, te glavnog direktora globalnog istraživanja i razvoja i registracije proizvoda, koju poziciju i danas obnaša. Pored globalne odgovornosti početkom 2011. utemeljuje i sve do danas vodi istraživačku tvrtku XELLIA d.o.o., kao globalni centar izvrsnosti u Hrvatskoj, a koji danas zapošljava više od 115 znanstvenika, te je unazad nekoliko godina izravno u istraživanje i razvoj, te istraživačku infrakstrukturu uložila više od 75 milijuna USD. Također, u razdoblju 2006-2009. bio je izabran za člana Nadzornog odbora tvrtke Ruđer Bošković inovacije d.o.o., od 2010. je član Nadzornog odbora biotehnološke start-up tvrtke Pharmaero (Danska), dok je početkom 2018. izabran za člana međunarodnog znanstvenog odbora REPAIR fonda Novo Nordisk Fondacije (Danska). 2017. godine izabran je za člana Odbora za kemiju Hrvatske akademije znanosti i umjetnosti (HAZU), a od 2018. godine član je gospodarstvenik Akademije tehničkih znanosti Hrvatske (HATZ).

Sudjelovao je u istraživanju i razvoju, registraciji i lansiranju na globalno tržište (SAD i EU) nekoliko inovativnih i patentno zaštićenih lijekova s dodanom vrijednošću. Upravo su nedavno, 15. veljače 2019. godine, dobili odobrenje američke agencije za hranu i lijekove (FDA) za novu inovativnu antibiotičku terapiju koja je u potpunosti otkrivena i razvijena u Xellia-inim zagrebačkim R&D laboratorijima.

Također, jedan je od suosnivača biotehnološke start-up tvrtke (Pharmaero, Danska) koja je izumila i razvija inovativnu i patetno zaštićenu inhalacijsku platformu za lokalno otpuštanje lijekova u plućima (to će biti prva nova inhalacijska platforma na tržištu nakon više od 20 godina). Vodio je istraživanje i razvoj, te lansiranje na globalna tržišta (SAD i EU) više od 100 različitih djelatnih tvari i preko 200 različitih gotovih farmaceutskih proizvoda.

Paralelno sa svim navedenim poslovnim aktivnostima objavljuje znanstvene radove, prijavljuje patente, drži znanstvena, poslovna i motivacijska predavanja na domaćim i međunarodnim skupovima.